Avainsanat

Tiivistelmä



Avainsanat

1 Kilpailu - Hallinnollinen menettely - Valitusten tutkiminen - Valitus, joka koskee perustamissopimuksen 85, 86 ja 90 artiklan rikkomista - Komissio on harkintavaltansa nojalla asettanut 90 artiklan rikkomista koskevan valituksen käsittelyn tärkeysjärjestyksessä etusijalle - Ennen tämän käsittelyn loppuun saattamista 85 ja 86 artiklan rikkomista koskevaa valitusta ei voida lopullisesti hylätä

(ETY:n perustamissopimuksen 90 artikla, neuvoston asetuksen N:o 17 3 artikla)

2 Kumoamiskanne - Yhteisöjen tuomioistuinten toimivalta - Vaatimukset, joiden mukaan on määrättävä, että valitus tutkitaan uudelleen - Tutkimatta jättäminen

(ETY:n perustamissopimuksen 173 ja 176 artikla)

Tiivistelmä

3 Komissio voi päättää sille asetuksen N:o 17 3 artiklan mukaisesti tehtyjen valitusten käsittelyn tärkeysjärjestyksestä yhteisön edun mukaisesti, ja komissiolla on myös oikeus aloittaa ja jatkaa asian tutkimista muiden perustamissopimuksen määräysten perusteella kuin mitä valituksessa on esitetty, jos yhteisön etu näyttää sitä edellyttävän. Samoin vaikka komission on käytettävä perustamissopimuksen 90 artiklan 3 kohdassa sille säädettyä valtaa valvoa sitä, että jäsenvaltiot noudattavat kilpailusääntöjä, komissiolla ei kuitenkaan ole velvollisuutta ryhtyä toimiin tämän määräyksen nojalla yksityisen tekemän valituksen johdosta, eikä velvollisuutta ole erityisesti silloin, kun on kyse yrityksistä, jotka on velvoitettu tuottamaan yleisiin taloudellisiin tarkoituksiin liittyviä palveluja, koska tällainen toimiin ryhtyminen tarkoittaisi sitä, että olisi tutkittava kansallisen lainsäädännön yhteensopivuutta yhteisön oikeuden kanssa.

Kun komissiolle on tehty valitus, joka koskee perustamissopimuksen 85, 86 ja 90 artiklan rikkomista, ja vaikka komissio on asettanut etusijalle monopolia sääntelevästä kansallisesta lainsäädännöstä aiheutuvaa 90 artiklan rikkomista koskevien valitusperusteiden tutkimisen, koska komission mukaan valituksessa esiin tuotu kilpailua koskeva ongelma voidaan ratkaista vain tutkimalla, onko lakiin perustuvaa monopolia koskeva kansallinen lainsäädäntö yhteensopiva perustamissopimuksen määräysten kanssa, ja mahdollisilla perustamissopimuksen 90 artiklan mukaisilla toimilla, komissio ei voi kuitenkaan hylätä lopullisesti 85 ja 86 artiklan nojalla tehtyä valitusta sillä perusteella, ettei kyseisiä artikloja voida soveltaa, saattamatta ensin päätökseen tutkimista 90 artiklan perusteella, sillä tässä vaiheessa tällaista hylkäämistä ei ole edeltänyt valituksessa sille esitettyjen tosiseikkojen ja oikeudellisten seikkojen tarkka tutkiminen.

Jos komissio toteaa, että kyseinen kansallinen lainsäädäntö on yhteensopiva perustamissopimuksen kanssa, ja jos riidan osapuolena olevan yrityksen järjestelyt ovat yhteensopivia tämän kansallisen lainsäädännön kanssa, tästä seuraa, että järjestelyjen on katsottava olevan yhteensopivia 85 ja 86 artiklan kanssa, tai jos kyseiset järjestelyt eivät ole yhteensopivia kansallisen lainsäädännön kanssa, on tutkittava, rikotaanko järjestelyillä näitä artikloja; jos komissio toteaa, ettei kansallinen lainsäädäntö ole yhteensopiva perustamissopimuksen kanssa, komission on tutkittava, antaako yrityksen kansallisen lainsäädännön mukainen toiminta aihetta yritykseen kohdistettaviin toimenpiteisiin perustamissopimuksen 85 ja 86 artiklan rikkomisen lopettamiseksi.

4 Kumoamiskanteen yhteydessä esitettyjä vaatimuksia siitä, että komissio velvoitettaisiin tutkimaan valitus uudelleen, ei oteta tutkittavaksi. Yhteisöjen tuomioistuimilla ei ole toimivaltaa antaa määräyksiä toimielimille tai asettua niiden sijaan toimiessaan laillisuuden valvojina, ja kysymyksessä olevan toimielimen on perustamissopimuksen 176 artiklan mukaisesti toteutettava kumoamiskanteesta annetun tuomion täytäntöön panemiseksi tarvittavat toimenpiteet.